REPLIK TIL læserbrev i Tidende d. 13.03.2019 med overskriften:

**’DN Bornholm må påvise sin påstand’**

Kære Poul Steen Larsen, tak for dit indlæg og spørgsmål til os i DN Bornholm. Det giver os anledning til at præcisere nogle af vores synspunkter:

*Du efterlyser svar på, hvordan landvindmøller helt konkret kan gavne Bornholms natur, og i samme indlæg hævdes det, at Bornholms natur ikke er det samme som klodens klima.*

For at tage det sidste først; Uanset vores beskedne størrelse, så er Bornholms natur faktisk en del af verden med hvad det indebærer af klimaforandringer. Bornholm er også en lokalbefolkning, som er en del af den virkelige verden m.h.t. forbrug af fossile brændsler.

Massiv overgang til vedvarende energi er forudsætningen for, at vi kan tage hånd om de truende klimaforandringer – også på Bornholm.

Vi siger ja til landvindmøller, fordi det er vores eneste mulighed for at udfase fossile brændsler og tage ansvar for vores eget forbrug.

Vi så gerne, at vi havde kunnet klare os med havvindmøller. Dem skal vi også have i så stor udstrækning som muligt, men det er ikke nok.

Ifølge professor i planlægning, Brian Vad Mathiesen, Aalborg Universitet, er der brug for alle de vindmøller til havs, men også på land, som vi kan få sat op. Der er behov for lokal forankring over alt. Og det gælder naturligvis også på Bornholm.

Så tilbage til dit spørgsmål: hvordan kan landvindmøller helt konkret gavne Bornholms natur, så er svaret, at det kan vi kun tage ansvarligt hånd om ved også at satse massivt på støtte til vedvarende energi, dvs. også opførelse af landvindmøller.

Og hvis man tænker: hvad kan lille Bornholm dog nytte i denne sammenhæng, så vil jeg tillade mig at citere (efter hukommelsen) den svenske skolepige, Greta Thunberg, der igangsatte skolestrejker for klimaet. ”jeg har lært, at man aldrig er for lille til at gøre en forskel”.

Jeg vil også tillade mig at citere 2 unge elever (Bertram og Annalea) fra Campus Bornholm, der for nylig i et debatprogram på TV2-Bornholm, udtalte:

’Det handler om vores alle sammens fremtid. Derfor skal vi have en grøn omstilling. Vi ser landvindmøller som symbol på håb i en uvis fremtid.’

Store ord, men efter vores opfattelse også sagens kerne.

Mvh Bjarne Biggas, Danmarks Naturfredningforening Bornholm